钦定古今图书集成/明伦汇编/闺媛典/第024卷 > 李讲肃妻张氏
## 钦定古今图书集成/明伦汇编/闺媛典/第024卷 > 李讲肃妻张氏

按《洛阳旧闻记》：“太子少师李公讲肃，唐末西京留守
齐王张全义贵盛，兼镇河阳。李公自雍之梁，齐王见
之，爱其俊异，以女妻之，即贤懿夫人所生王之适女
也，数岁而亡。又以宅姬所生之女妻之，虽非贤懿所
出，以其聪敏多伎艺，王与贤懿惜怜之，过于其姊，音
乐女工，无不臻妙。又知书容止迨神仙中人也。性贤”
明，有礼节，自幼至老无惰容。夫贵，封清和郡夫人。治
家甚严，大畜姬仆且众，与夫别院李公院姬妾数十
人，夫人亦数十人，潜令伺夫院中，如姬妾，稍忤夫指
顾，则召而挞之，择美少者侍之。每夫生日，必先畜童
女晓音律者，盛饰珠翠绮绣，因捧觞祝寿，并服玩物
同献之夫。或辞以婢妾众多，即复择“其常者归已院
执事，稍久者嫁之。”夫入朝将归，具裙帔候之于中堂
之前，侧令小苍头探之。既接见如宾礼，夫若困倦，则
一见便退归，如相见，稍从容，令动乐，迎引归。夫入院，
备酒果时新物，多语及前代事，夫爱而惮之，未尝敢
失色于前。李公尝将命制置安邑、解县两池盐利，既
至，值戍卒窃发为乱，公乘机许以正库钱十万贯为
赏，止罪其元恶者，乱兵由是散去，戮其同恶者数十
人，人心顿安。当时用事者一人，素与公通家，求洛中
一樱桃园不与，因而有隙，常欲中伤之，因是密上言
曰：“李某擅盗用官库物以买名，欲求不次之赏。”于是
乃命台官就鞠之，狱甚急。夫人闻之，乘步辇直诣朝
门，俟执权者出趋，并于路侧。须臾，叩马声甚厉，且诉
且泣，援引古今宠辱祸福成败可验者数事，哀怨凄
苦，左右闻者咸感动。时当路者惭悔甚，即回马入朝，
非时请对，曲为谕雪之。且言有妻张氏，即齐王之女，
诣臣马前号诉。时王闻之骇愕曰：“如是贤夫人乎？”即
命驰驿出之，李公由是免祸。至晋朝，北戎降王，东丹
王非命而死。李公受命，护东丹丧柩归北公。既归私
第，忧沮不知其计，止于外厅，独坐久之。夫人讶夫如
是，命侍人请入，谓李公曰：“有不称意差使乎？”夫默然泣下曰：“某已老，男女又幼。”又涕泣哽噎，未及再言。夫
人曰：“得毋使绝域乎？若然，不当效儿女辈啼泣。”李公
收泣曰：“今奉命北使，归东丹丧。东丹朝廷密害之，北
戎已知矣。某不惮远役，念此去必不还矣。”夫人曰：“不
然。为君计者，戎王贪利，某房内珠金等可得数十万，
尽以送行，厚赂其戎王左右，及献戎主，万全必归，非
惟速归，兼恐厚得回礼。”李公如其言，到蕃国，赂其左
右，尽其所有以献。君臣果大喜，命速遣公回，赐名马
百馀疋，别赐驼马百馀头，衣服器皿称是。复命不敢
留，悉进之。由是迁官赐赉甚厚，夫人之力也。先是，赵
思绾在永兴时，使王赴款，思绾主蓝田副镇，有罪已
发。李公时为环卫将，兼雍耀三白渠使，雍耀庄宅使、
节度副使，权将军事，护而脱之，来谢于李公。公归宅，
夫人诘之曰：“赵思绾庸贱人，公何以免其过？既来谢，
又何必见之乎？”曰：“某比不言。”夫人问：“须言之。思绾者
虽贱类，审观其状貌，真乱臣贼子，恨位下未有朕迹。
不然，除去之可也。”夫人曰：“既不能除去，何妨以小惠
啖之，无使衔怨。”自后，夫人密遣人令思绾之妻来参，
夫人厚以衣物赐之，前后与钱物甚多。及汉朝，公以
上将军告老归雍，未久，思绾过“雍，遂闭门据雍城叛，
衣冠之族遭涂炭者众，公全家免祸，终以计劝思绾
纳款，遂拔雍城。周祖素知公名，与之归叛，改官，致仕
于洛，亦夫人之力也。”妇人之吝财与妒忌，悉常态也，
故以不妒忌疏财者为难，况非治世，叩马面数权贵，
叠陈古昔，陷害良善，祸不旋踵，将必见报应，虽丈夫
负胆气轻生者，亦惮为之，况妇人女子者，与不独雪
夫罪而能免全家之祸，则昔之举案齐眉如宾者何
人哉？不其贤乎？与夫饰粉黛，弄眉首，蛊惑其夫，窃鱼
轩之贵者，岂同日而道哉？夫人事迹，可为女训母仪
者甚多。余聊举其殊尢者，纪之于篇，俾其令名千载
之后不磨耳。